Document ID: 32013R0195

A BIZOTTSÁG 195/2013/EU RENDELETE
(2013. március 7.)
a 2007/46/EK európai parlamenti és tanácsi irányelvnek és a 692/2008/EK bizottsági rendeletnek a könnyű személygépjárművek és haszongépjárművek szén-dioxid-kibocsátásának csökkentésére szolgáló innovatív technológiák tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a könnyű személygépjárművek és haszongépjárművek (Euro 5 és Euro 6) kibocsátás tekintetében történő típusjóváhagyásáról és a járműjavítási és -karbantartási információk elérhetőségéről szóló, 2007. június 20-i 715/2007/EK európai parlamenti és tanácsi rendeletre (1) és különösen annak 4. cikke (4) bekezdésére, 5. cikke (3) bekezdésére és 8. cikkére,
tekintettel a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló, 2007. szeptember 5-i 2007/46/EK európai parlamenti és tanácsi irányelvre („keretirányelv”) (2) és különösen annak 39. cikke (2) bekezdésére,
mivel:
(1)
A Bizottság a 171/2013/EU rendelettel (3) módosította a 2007/46/EK irányelvet és a könnyű személygépjárművek és haszongépjárművek (Euro 5 és Euro 6) kibocsátás tekintetében történő típusjóváhagyásáról és a járműjavítási és -karbantartási információk elérhetőségéről szóló 715/2007/EK európai parlamenti és tanácsi rendelet módosításáról és végrehajtásáról szóló, 2008. július 18-i 692/2008/EK bizottsági rendeletet (4) a könnyű személygépjárművek és haszongépjárművek szén-dioxid-kibocsátásának csökkentésére szolgáló innovatív technológiák tekintetében. Az említett rendelet módosította a típus-jóváhagyási eljárás során használt dokumentumok mintáit. A tagállamok számára tehát elegendő időt kell biztosítani arra, hogy módosítani tudják a megfelelő formanyomtatványokat. A jogbiztonság és az egyértelműség érdekében célszerű a 171/2013/EU rendeletet új rendelettel felváltani.
(2)
A 715/2007/EK rendelet közös műszaki előírásokat határoz meg a gépjárművek és pótalkatrészek típusjóváhagyására kibocsátásuk tekintetében, továbbá szabályokat állapít meg a használatban lévő járművek megfelelőségére, a kibocsátáscsökkentő berendezések élettartamára, a fedélzeti diagnosztikai (OBD-) rendszerekre, a tüzelőanyag-fogyasztás mérésére, valamint a járműjavítási és -karbantartási információk hozzáférhetőségére.
(3)
A 692/2008/EK rendelet meghatározza a gépjárművek szén-dioxid-kibocsátás tekintetében való megfelelőségének ellenőrzésére vonatkozó közigazgatási rendelkezéseket és az ilyen járművek szén-dioxid-kibocsátása és tüzelőanyag-fogyasztása mérésére vonatkozó követelményeket.
(4)
A 443/2009/EK európai parlamenti és tanácsi rendelet (5) a könnyű haszongépjárművek szén-dioxid-kibocsátásának csökkentésére irányuló integrált uniós megközelítés keretében kibocsátási követelményeket határozott meg az új személygépjárművekre, míg a 725/2011/EU bizottsági végrehajtási rendelet (6) az új személygépkocsik szén-dioxid-kibocsátásának csökkentésére szolgáló innovatív technológiák jóváhagyására és minősítésére vezetett be eljárást.
(5)
Annak érdekében, hogy a 443/2009/EK rendelet 12. cikke (1) bekezdésének megfelelően az innovatív technológiák alkalmazására révén megtakarított szén-dioxid-kibocsátást is figyelembe vegyék az egyes gyártók átlagos fajlagos szén-dioxid-kibocsátási célértékének kiszámításakor, valamint, hogy biztosítva legyen az egyes gépjárművek fajlagos megtakarításának hatékony ellenőrzése, az ökoinnovációs technológiával felszerelt járműveket a jármű típusjóváhagyásának keretében kell minősíteni, és a teljes megtakarítást fel kell tüntetni a megfelelőségi nyilatkozatban.
(6)
E célra az jóváhagyó hatóságokhoz be kell nyújtani az ökoinnovációs technológiával felszerelt járművek minősítéséhez szükséges adatokat, az ökoinnovációs technológiáknak tulajdonítható szén-dioxid-megtakarítást pedig fel kell tüntetni az egyes járműtípusra, -változatra vagy -kivitelre vonatkozóan megadott jellemző információk között.
(7)
Ezért módosítani kell a típus-jóváhagyási eljárás során használt dokumentumok mintáit.
(8)
A 715/2007/EK rendelet, valamint a nehéz tehergépjárművek kibocsátásai (Euro VI) tekintetében a gépjárművek és motorok típusjóváhagyásáról, a járművek javítására és karbantartására vonatkozó információkhoz való hozzáférésről, a 715/2007/EK rendelet és a 2007/46/EK irányelv módosításáról, valamint a 80/1269/EGK, a 2005/55/EK és a 2005/78/EK irányelv hatályon kívül helyezéséről szóló, 2009. június 18-i 595/2009/EK európai parlamenti és tanácsi rendelet (7) új követelményeket vezetett be a szennyezőanyag-kibocsátások vizsgálatára vonatkozó információk tekintetében. Következésképpen a szükséges információkat a 2007/46/EK irányelv által létrehozott rendszer részéve kell tenni.
(9)
Ezért a 2007/46/EK irányelvet és a 692/2008/EK rendeletet ennek megfelelően módosítani kell.
(10)
Az e rendeletben előírt intézkedések összhangban vannak a Műszaki Bizottság - Gépjárművek bizottság véleményével,
ELFOGADTA EZT A RENDELETET:
1. cikk
(1) A 2007/46/EK irányelv I. és IX. melléklete e rendelet I. mellékletének megfelelően módosul.
(2) A 2007/46/EK irányelv VIII. mellékletének helyébe e rendelet II. melléklete lép.
2. cikk
A 692/2008/EK rendelet I. és XII. melléklete e rendelet III. mellékletének megfelelően módosul.
3. cikk
A 171/2013/EU rendelet hatályát veszti.
4. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2013. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. március 7-én.

Labels: 12
7
8
20